Haremis

Haremis (Corbicula leana) nyaéta sato anu hirup di cai, Invertebrata leutik anu mibanda cangkang teuas wanguna kawas citakan/bivalve (bisa nutup jeung muka),  kelirna konéng aya ogé anu semu coklat,  hirupna di walungan nyumput dina jero keusik atawa leutak di dasar susukan.

Pedaran
Urang Jérman nyebut kana haremis téh muschel, dina basa Inggris disebutna barnacles.

Haremis bisa nyeceb/ngerelep kana leutak atawa keusik ngagunakeun organ dina awakna anu nolol kaluar tina cangkangna (sukuna)

Numutkeun kana Kamus Sains, haremis téh asup kana kelas  Lamellibranchia anu hartina ngambekan/bernafas ngaliwatan insang anu diwangun ku éntépan lamad/lambaran-lambaran anu ipis dina awakna.
Ngala haremis mah kudu kuat ku tiris, ku lantaran kudu ancrub ka cai susukan bari ngoréh-ngoréh keusik tempat haremis nyumput bisa maké ayakan atawa sair.
Di kota Banjar hususna susukan Citanduy dina mangsa usum halodo/orot cai mangrupa tempat anu kasohor loba ngahasilkeun haremis.

Ciri mandiri
Haremis mibanda sapasang cangkang teuas anu sarua wangun jeung ukuran (simetris). Henteu mibanda jaringan otak alatan henteu mibada sirah/hulu. Mangsa pindah tempat atawa ngalelep kana keusik ngagunakeun organ ipis (sukuna) anu kaluar tina sela-sela cangkangna. Hirupna dina handapeun keusik/lempung di susukan. Kelir cangkangna konéng ngora nepikeun ka konéng kolot semu coklat.

Mangpaat jeung kagunaan
 Haremis bisa dikulub sangkan cangkangna maruka, tur gampil nyokélan dagingna, ilaharna diasakan  pikeun  diolah jadi sambel haremis atawa kumaha pangaresep,
 Haremis sagigireun murah tur loba kapanggih dipasar ogé mibanda mangpaat pikeun ngubaran panyakit konéng (liver). Carana kawilang gampang, haremis beunang meresihan dikulub nepi ka ngagolak caina, di mana geus tiis caina diuyup ieu kudu leukeun unggal poé nepi ka miang-miang cageur.
 Haremis ogé bisa dijieun bahan lauk pauk/deungeun sangu pikeun ngaronjatkeun gizi, diolah gumantung kana pangaresep naha di goréng, semur, pais, atawa dikulub wungkul.
 Haremis ogé dimangpaatkeun pikeun campuran ubar herbal anu hasiatna bisa ngubaran hepatitis ku jalan dicampur jeung temulawak/konéng gedé sagedé indung leungeun, daun séndok/kiurat jeung antanan sakeupeul-sakeupeul, tuluy digodog. Cai godoganna ditiiskeun tuluy dileukeunan diinum sapoé tilu kali. dina basa Inggrisna barnacles.
 Kandungan kalsiumna , kalori jeung protéin bisa digunakeun pikeun nambahan nutrisi parab ingon-ingon ku jalan dicampurkeun/konsentrat  kana parabna, bisa ogé dimangpaatkeun pikeun bahan dasar pangawét jeung bahan dasar rupa-rupa karajinan. pikeun nyumponan kabutuhan nutrisi kalsium jeung fosfor. Utamana kana ingon-ingon saperti hayam, meri, éntog, jeun Kalium.

Bahaya
Sanajan haremis kadaharan anu sehat pikeun dikonsumsi tur bisa nyéhatkeun, tapi angger ngonsumsi haremis  tetep kudu ditalingakeun ku lantaran upama  dikonsumsi dina jumlah anu loba tur mindeng ieu baris ngabalukarkeun ngaronjatna resiko kaserang hiperurisemia anu ilahar disebut asam urat. Ogé bisa ngaronjatkeun resiko kaserang  Hiperkolestrerolemia taya lian anu bakal ngabalukarkeun kasakit kolesterol, jantung koronél, jeung stroke.

Species
Species anu kaasup kana genus  Corbicula  :

 Corbicula africana (Krauss, 1848) 
 Corbicula australis 
 Corbicula fluminalis (O. F. Müller, 1774) 
 Corbicula fluminea (O. F. Müller,1774) - Asian clam 
 Corbicula fluviatilis 
 Corbicula japonica Prime, 1864 
 Corbicula largillierti (Philippi, 1844) 
 Corbicula leana (Prime, 1864) 
 Corbicula linduensis Bollinger, 1914 
 Corbicula loehensis Kruimel, 1913 
 Corbicula madagascariensis Smith, 1882 
 Corbicula matannensis Sarasin & Sarasin, 1898 
 Corbicula moltkiana Prime, 1878 
 Corbicula occidentalis Meek & Hayden, 1878 
 Corbicula possoensis Sarasin & Sarasin, 1898 
 Corbicula sandai Reinchardt, 1878

Dicutat tina

Daftar Pustaka
 
 

Cyrenidae
Kadaharan
Sasatoan
Artikel Wiki Sabanda II